ธปท.หนุนใช้ริงกิต-บาทได้โดยตรงต้นปีหน้า
ธปท.เผยสิ้นไตรมาสแรกปีเปิดใช้เงินสกุลท้องถิ่นริงกิต- บาทได้โดยตรงลดความเสี่ยงค่าเงิน
22 ธ.ค. 2558

ธปท.เผยสิ้นไตรมาสแรกปีเปิดใช้เงินสกุลท้องถิ่นริงกิต- บาทได้โดยตรงลดความเสี่ยงค่าเงิน 
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยความคืบหน้าเกี่ยวกับความร่วมมือในการจัดตั้งกลไกการส่งเสริมการใช้เงินสกุลท้องถิ่นเพื่อการชำระธุรกรรมการค้าการลงทุนระหว่างไทยและมาเลเซียว่า หลังจากที่ ผู้ว่าการ ธปท. และธนาคารกลางมาเลเซียได้ลงนามร่วมกันในบันทึกความตกลงเพื่อจัดตั้งกลไกความร่วมมือดังกล่าวเมื่อปลายเดือนส.ค.ที่ผ่านมา ขณะนี้ธนาคารกลางทั้งสองประเทศได้เจรจากันจนได้ข้อสรุปในรายละเอียดที่เกี่ยวข้องกับการจัดตั้งกลไก ซึ่งรวมไปถึงการผ่อนปรนระเบียบการควบคุมแลกเปลี่ยนเงินบางประการให้ธนาคารพาณิชย์ ที่จะทำหน้าที่ให้บริการในเงินสกุลริงกิตและบาท เพื่อให้สามารถให้บริการให้แก่ลูกค้าได้คล่องตัวมากขึ้น โดยธนาคารพาณิชย์เหล่านี้จะต้องดำเนินการทำธุรกรรมตามขอบเขตการดำเนินการที่ได้ตกลงไว้ รวมทั้งส่งรายงานการทำธุรกรรมให้ธนาคารกลางของแต่ละประเทศ และจะต้องประกาศอัตราแลกเปลี่ยนริงกิต-บาทโดยตรงด้วย 
ทั้งนี้ เพื่อให้การดำเนินการตามกลไกนี้มีความคล่องตัว สามารถติดตามผลสำเร็จได้อย่างใกล้ชิดในระยะแรกธนาคารกลางของทั้งสองประเทศจึงจะร่วมกันคัดเลือก ธพ. จำนวนหนึ่ง เพื่อนำร่องทำหน้าที่ให้บริการ โดยจะเลือกจากธนาคารที่มีความพร้อมและมีศักยภาพในการให้บริการลูกค้าในทั้งสองประเทศ อันได้แก่ธนาคารพาณิชย์ที่ในปัจจุบันมีการทำธุรกรรมสกุลริงกิต/บาทกับลูกค้าในลำดับสูง มีฐานลูกค้าที่เป็นผู้ส่งออกและผู้นำเข้ากว้างขวาง มีการดำเนินการหรือมีเครือข่ายทางธุรกิจทั้งในไทยและมาเลเซีย 
"ธปท. ตั้งเป้าหมายที่จะให้แบงก์ เริ่มให้บริการการตามกลไกนี้แก่ลูกค้าได้ในช่วงสิ้นไตรมาสแรกของปีหน้า  ซึ่งการส่งเสริมการใช้เงินสกุลท้องถิ่นนี้ จะเป็นทางเลือกให้กับผู้ส่งออกนำเข้า ที่ค้าขายกับประเทศเพื่อนบ้านเป็นหลักสามารถใช้เงินสกุลท้องถิ่นในการซื้อขายระหว่างกัน ช่วยลดความเสี่ยงจากอัตราแลกเปลี่ยน เนื่องจากเงินสกุลในภูมิภาคมีแนวโน้มจะเคลื่อนไหวไปในทิศทางเดียวกันมากกว่าเมื่อเทียบกับเงินสกุลหลัก" นางจันทวรรณกล่าว